Ezüstéremmel zárta a Dakart a Toyota
A Toyota Gazoo Racing South Africa mind a négy versenyzője teljesítette az idei, 42. Dakar ralit. Nászer el-Attija kis híján megvédte tavalyi bajnoki címét, a spanyol Fernando Alonso pedig a 13. helyen zárta élete első Dakar-raliját.

Nem sikerült a duplázás a Toyota Gazoo Racing South Africa csapatai számára: a tavalyi Dakar-győztes Nászer el-Attija 6 perc 21 másodperces hátránnyal a második helyen zárta a 12 napon át tartó, 7500 kilométeres terepralit. Ez el-Attija pályafutásának negyedik ezüstérme a Dakaron, és a második, amit a Toyota színeiben nyert. A szaúdi versenyző emelt fővel, szakaszgyőzelemmel búcsúzott a Dakartól, a célba érve optimistán nyilatkozott: „Tulajdonképpen elégedett vagyok. A második helyezés akkor is szép teljesítmény, ha valójában győzni szerettünk volna. A rali során ejtettünk két-három hibát, és rengeteg defektünk volt. Mégis, boldog vagyok, és lelkes, hogy Szaúd-Arábiában versenyezhettünk. Jövőre visszatérünk, és győzni fogunk, csak egy kicsit több szerencsére lesz szükségünk!”
Fernando Alonso, a Toyota Gazoo Racing South Africa újonc versenyzője, kétszeres Forma-1-es és egyszeres FIA WEC világbajnok, és navigátora Marc Coma, a tízedik versenynap első perceiben felborult autójával, így gyakorlatilag az egész szakaszt szélvédő nélkül, elgörbült lengőkarral kellett megtennie. Ezzel a balesettel, valamint a Dakar második napján elszenvedett futóműsérüléssel olyan sok időt veszített a spanyol páros, amit egyébként kiváló teljesítményükkel sem tudtak ellensúlyozni: a Dakar utolsó napján negyedikként értek célba, és ezzel összesítésben a 79 indulóból a 13. helyen végeztek.
Maradéktalanul elégedett lehet teljesítményével a Toyota Gazoo Racing South Africa másik két párosa. Giniel de Villiers, a Toyota veterán pilótája (a dél-afrikai versenyző 2012 óta indul Hilux-szal a Dakaron) egyenletes, folyamatosan javuló teljesítményével az összesített ötödik helyre jött föl, négy pozíciót javítva tavalyi eredményén. Csapattársa, Bernhard ten Brinke hasonlóan stabil teljesítményt nyújtva a hetedik helyen zárta a Dakart; a tereprali történetének legsikeresebb holland versenyzője ezzel megtörte pechszériáját, és két év után eredményesen teljesítette a világ legnehezebb terepraliját.
A hazai pályán mindvégig remekül teljesítő Jazíd el-Radzsival (Overdrive Toyota) együtt összesen négy Toyota Hilux végzett a 2020-as Dakar rali első tíz helyén – ezzel a világ legnagyobb számban gyártott, globálisan forgalmazott platós kisteherautójának a benzinmotoros versenyváltozata a Dakar legsikeresebb típusa.
A 2020. évi Dakar-rali összetett végeredménye - autók
	Helyezés
	Név
	Csapat / Autó
	Idő

	1.
	Carlos Sainz /
Lucas Cruz
	Bahrain JCW X-Raid /
Mini JCW Buggy
	42h 59' 17''

	2.
	Nászer el-Attija /
Matthieu Baumel
	Toyota Gazoo Racing /
Toyota Hilux
	+ 00h 06' 21''

	3.
	Stéphane Peterhansel /
Paulo Fiuza
	Bahrain JCW X-Raid /
Mini JCW Buggy
	+ 00h 09' 58''

	4.
	Jazíd el-Radzsi /
Konsztantyin Zilcov
	Overdrive Toyota /
Toyota Hilux
	+ 00h 49' 10''

	5.
	Giniel de Villiers /
Alex Haro
	Toyota Gazoo Racing /
Toyota Hilux
	+ 01h 07' 09''

	6.
	Orlando Terranova /
Bernardo Graue
	X-Raid MINI JCW /
Mini JCW Rally
	+ 01h 12' 15''

	7.
	Bernhard ten Brinke /
Tom Colsoul
	Toyota Gazoo Racing /
Toyota Hilux
	+ 01h 18' 34''

	8.
	Mathieu Serradori /
Fabian Lurquin
	SRT Racing /
Century Buggy
	+ 01h 59' 21''

	9.
	Jaszír Szeaidán /
Kuzmics Alekszij
	Race World Team /
Mini JCW Rally
	+ 03h 42' 17''

	10.
	Vej Han /
Min Liao
	Geely Auto Shell Lubricant Team / Hanwei 2WD
	+ 03h 51' 07''

	[…]
	 
	 
	 

	13.
	Fernando Alonso /
Marc Coma
	Toyota Gazoo Racing /
Toyota Hilux
	+ 04h 42' 47''

